Коми Республикаса Юралысь, Коми Республикаса Государственнöй Сöвет, Коми Республикаса Веськöдлан котыр чолöмалöны республикаса войтырöс Челядьöс доръян йöзкостса лунöн.

Дона челядь! Пыдди пуктана бать-мам, Коми Республикаса войтыр!

Став сьöлöмсянь пöся чолöмалам тiянöс Челядьöс доръян йöзкостса лунöн!

Челядь – республикалöн медся донатор, ёна донаджык став мусирысь, из шомысь да биаруысь. Кужам кö ми бура быдтыны челядьнымöс, кутас дзоридзавны, сöвмыны миян чужанiн. Миян мог – медым миян зонкаяс да нывкаяс быдмисны дзоньвидзаöсь, шудаöсь, нырччисны да зiлисны унатор тöдмавны. Та могысь республикаын примитсьöны оланпасъяс, кутшöмъяс дорйöны челядьöс да отсалöны семьяяслы, збыльмöдсьöны öтувъя ведомствоувса уджтасъяс, на пиысь öти – «Челядя семьяяслы социальнöй отсöг – 2010». Сы серти лöсьöдöны да пыртöны олöмö инновационнöй технологияяс, медым нуöдны удж социальнöй риска семьяяскöд, öлöдны челядь дорö чорыдлун, сетны социальнöй отсöг олöмын пикö воöм томуловлы.

 Челядьöс доръян йöзкостса лунö колö миянлы, верстьö йöзлы, нöшта бурджыка думыштны Россияса ичöт граждана вöсна кывкутöм йылысь. Быдöнлы сетöма позянлун сувтöдлыны быдлунъя олöм, бергöдчывны асланым челядьдыр кадö, быдман-сöвман кадö да думыштны, кутшöм буртор ми вермам вöчны миян республикаын олысь ичöт войтырлы.

Оз позь вунöдны, мый кагаöс быдтöмын медводз колö кывкутны бать-мамлы. Медым сöвмöдны миянлысь челядьöс тырвыйö да колана ногöн, быть колö шуда, öта-мöдсö гöгöрвоысь да радейтысь семья, - тайö Кагалöн правояс йылысь йöзкостса конвенциялöн положениеясысь öти. Кага вöсна колö тöждысьны бать-мамлы да государстволы. Семьялысь да обществолысь вынъяссö öтувтöмöн ми вермам вöчны быдмысь войтырлысь олöмсö шудаöн.

Сиам ставлы, челядьлы да верстьö йöзлы, мелiлун да дзоньвидзалун, шуда да бур олöм. Медым гöгöр кылас челядьлöн гажа серам, а семьяын лоас лада олöм да радлун!